Komisijos Reglamentas (EEB) Nr. 2122/89
1989 m. liepos 14 d.
iš dalies keičiantis Reglamentą (EEB) Nr. 3440/84 dėl įtaisų tvirtinimo prie tralų, daniškų vilktinių ir panašių tinklų
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1983 m. sausio 25 d. Tarybos reglamentą (EEB) Nr. 170/83, nustatantį Bendrijos žuvų išteklių apsaugos ir reguliavimo sistemą [1] su pakeitimais, padarytais Ispanijos ir Portugalijos stojimo aktu,
atsižvelgdama į 1986 m. spalio 7 d. Tarybos reglamentą (EEB) Nr. 3094/86, nustatantį tam tikras technines žuvų išteklių apsaugos priemones [2], su paskutiniais pakeitimais, padarytais Reglamentu (EEB) Nr. 4193/88 [3], ypač jo 15 straipsnį,
kadangi 1982 m. gegužės mėn. Briuselyje ir 1988 m. lapkričio mėn. Stokholme vyko konsultacijos su Norvegija ir Švedija dėl žvejybos Skagerako ir Kategato sąsiauriuose; kadangi atsižvelgiant į tų konsultacijų rezultatus būtina iš dalies pakeisti Komisijos reglamentą (EEB) Nr. 3440/84 [4] su pakeitimais, padarytais Reglamentu (EEB) Nr. 955/87 [5];
kadangi šiame reglamente numatytos priemonės atitinka Žuvų išteklių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3440/84 iš dalies keičiamas taip:
1) prie 5 straipsnio pridedamos šios dalys:
"6. Nepaisant 1 dalies, Skagerako ir Kategato sąsiauriuose draudžiama naudoti tralo maišo A tipo viršutinį padengimą.
7. Skagerako ir Kategato sąsiauriuose prie tralų, kurių akių dydis viršija 70 milimetrų, draudžiama tvirtinti viršutinį padengimą.";
2) 6 straipsnis pakeičiamas taip:
"6 straipsnis
Stiprinamasis maišas
1. Stiprinamasis maišas - tai tralo maišą apjuosiantis cilindro formos tinklinės medžiagos gabalas, tarp kurio kelių prie maišo tvirtinamų dalių galima palikti tarpus. Stiprinamojo maišo matmenys (ilgis ir plotis) turi būti bent kaip tos tralo maišo dalies, prie kurios tas maišas tvirtinamas.
2. Šio straipsnio 3 ir 4 dalių nuostatos netaikomos Skagerako ir Kategato sąsiauriuose.
3. Draudžiama naudoti daugiau nei vieną stiprinamąjį maišą, išskyrus tą atvejį, jeigu jie tvirtinami prie tralų, kurių akių dydis 60 milimetrų arba mažesnis, su kuriais galima naudoti du stiprinamuosius maišus.
4. Stiprinamojo maišo akių dydis turi būti didesnis bent du kartus už tralo maišo akių dydį. Jeigu naudojamas antras stiprinamasis maišas, jo akių dydis turi būti ne mažesnis nei 120 milimetrų.
5. Šio straipsnio 6, 7, 8 ir 9 dalių nuostatos taikomos tik Skagerako ir Kategato sąsiauriuose.
6. Draudžiama tvirtinti stiprinamąjį maišą prie tralų, kurių akių dydis viršija 70 milimetrų.
7. Draudžiama vienu metu naudoti stiprinamąjį maišą ir tralo maišo viršutinį padengimą.
8. Draudžiama naudoti stiprinamąjį maišą, kurio akių dydis mažesnis nei 80 milimetrų.
9. Draudžiama naudoti daugiau nei vieną stiprinamąjį maišą, išskyrus tą atvejį, jeigu tas maišas pritvirtintas prie tralų, kurių akių dydis mažesnis nei 16 milimetrų ir su kuriais galima naudoti du stiprinamuosius maišus. Nepaisant šio straipsnio 8 dalies, vieno iš tų stiprinamųjų maišų akių dydis gali būti mažesnis nei 80 milimetrų, tačiau ne mažesnis nei 35 milimetrai.
10. Draudžiama naudoti stiprinamąjį maišą, kuris nutįstų priešais tralo maišą.
11. Jeigu stiprinamasis maišas yra pagamintas iš cilindro formos tinklinės medžiagos gabalų, tvirtinimo vietose tie maišai vienas kito neturi dengti daugiau kaip per keturias akis.
12. Prie tralų, kurių akių dydis viršija 60 milimetrų, pritvirtinti stiprinamieji maišai, priešais galinę tralo maišo iškėlimo virvę neturi nutįsti daugiau nei du metrus.
13. Nepaisant šio straipsnio 1 dalies, stiprinamuosius maišus, kurių dimensijos mažesnės už tralo maišą, galima pritvirtinti prie tinklų, kurių akių dydis yra 60 milimetrų arba mažesnis.";
3) 11 straipsnyje įterpiama ši dalis:
"4. Skagerako ir Kategato sąsiauriuose tralo maišo uždaromojo tinklo (vožtuvo) ilgis neturi viršyti daugiau nei 20 tralo maišo akių ilgio."
2 straipsnis
Šis reglamentas įsigalioja 30 dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. liepos 14 d.